**Tor Inge Hjemdal** (født 11. august 1973) er en norsk arkitekt. Han har vært administrerende direktør for Design og arkitektur Norge siden januar 2018.

Hjemdal var i perioden 2016–2017 direktør for design- og arkitekturavdelingen ved stiftelsen Design og arkitektur Norge. Han kom fra stillingen som fagsjef ved Norske arkitekters landsforbund. Sammen med Anders Melsom og Joana Sa Lima grunnla og drev han det skandinaviske arkitekturtidsskriftet CONDITIONS fra 2008 til 2014. Han har vært med-kurator for Oslo arkitekturtriennale i 2010. Fra 2004 til 2010 var han prosjektleder for arkitektkontoret A-lab, og fra 2000 til 2004 arbeidet han ved arkitektkontoret Lund + Slaatto.[]

Hjemdal er utdannet sivilarkitekt ved Fakultet for arkitektur og design ved NTNU, med tilleggsstudier ved Illinois Institute of Technology (IIT), College of Architecture, Chicago, USA.[] Han har etterutdanning innen urbanisme fra Arkitektur- og designhøgskolen i Oslo samt tilleggsutdannelse i innovasjon og ledelse fra Haas school of Business ved UC Berkeley.[]

Tor Inge Hjemdal har en rekke styre- og juryverv, blant annet medlem i juryen for Statens pris for byggkvalitet i perioden 2018-2021. Fra 2018 er han også jurymedlem i Byggenæringens innovasjonspris, og fra 2021 juryleder for samme pris. Han ble valgt til styremedlem i Pådriv i 2018.[] Fra 2018 er han også medlem av styret for Oslo arkitektur triennale. Han var styremedlem i Europan Norge, fra 2015 til 2017 og styreleder i ROM galleri fra 2015 til 2018. I tillegg er Hjemdal del av en rekke strategi- og styringsgrupper. 

Hjemdal har undervist og vært sensor ved flere studiesteder nasjonalt og internasjonalt, samt mottatt flere utmerkelser og stipender, blant annet statens kunstnerstipend for arbeidet med *CONDITIONS.* Han har også vært representert ved Venezia arkitekturbiennale i 2010 og 2012, i 2010 som «artist in residence».

Referanser
----------

1. ↑   Virtual International Authority File, oppført som Hjemdal, Tor Inge 1973-, VIAF-ID 228778511, besøkt 7. juli 2020[Hentet fra Wikidata]
2. ↑  «Ansatte». *doga.no* **(norsk)**. Besøkt 8. juli 2020. «Tor Inge er administrerende direktør på DOGA. Han er utdannet arkitekt, og har erfaring som prosjektleder for komplekse bygg og planer. Gründer av *CONDITIONS,* og tidligere fagsjef i Norske arkitekters landsforbund (NAL). Han har vært foreleser i inn- og utland og har drevet med undervisning, kuratering og moderering.»
3. ↑  «Fagsjef i NAL». *www.arkitektur.no*. 6. februar 2014. Arkivert fra originalen 12. juli 2020. Besøkt 8. juli 2020. «Arkitekt MNAL Tor Inge Hjemdal (40) har fra januar 2014 stilling som fagsjef. Tor Inge har siden 2011 arbeidet for NAL, først som leder for Akademiet, og etter opprettelsen av fagavdelingen for ett år siden har han vært fagansvarlig.»
4. ↑  «Tor Inge Hjemdal». *Bygg Reis Deg*. 3. juli 2020. Arkivert fra originalen 11. juli 2020. Besøkt 8. juli 2020. «Tor Inge Hjemdal er Administrerende direktør i Design og Arkitektur Norge – DOGA. Han er også styremedlem i ROM. Han har erfaring som prosjektleder for store prosjekter og er vinner av internasjonale arkitektkonkurranser. Tor Inge har erfaring fra kuratering, forelesning og undervisning nasjonalt og internasjonalt. I både 2010 og 2012 ble han invitert til å delta i Venezia-biennalen. Tor Inge brenner for utvikling av byggenæringen og deltok i juryen for Byggenæringens Innovasjonspris 2019.»

|  |  |
| --- | --- |
| Oppslagsverk/autoritetsdata | BIBSYS **·** VIAF **·** SUDOC
 |